### Beslutning

Anbefales.

### Sagsfremstilling

## Resume og sagens baggrund

Vandområdeplanerne 2021-2027 er i offentlig høring frem til den 22. juni 2022. Kommunen har mulighed for at indsende høringssvar og der er udarbejdet udkast til høringssvar hvor der særligt er fokus på at få videreført projekterne i vandområdeplan 1 og 2 til vandområdeplan 3.

## Indstillinger

Direktøren indstiller, at høringssvar sendes til Miljøministeriet.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

EU’s medlemslande vedtog i år 2000 vandrammedirektivet, der har til formål at sikre, at alt vand opnår ”god tilstand”. Vandrammedirektivets bestemmelser er implementeret i national lovgivning via vandplanloven og bekendtgørelser udstedt med hjemmel heri. Derfor skal [adresse] og de øvrige medlemslande udarbejde vandområdeplaner og tilhørende indsatsprogrammer, der skal sikre renere vand og bedre forhold i vandløb, søer, den kystnære del af havet (kystvande) og grundvand.

Det betyder i praksis, at staten gennemfører basisanalyse af vandområder og på den baggrund vedtager vandplaner med indsatser som kommunerne skal gennemføre. Staten er nu nået til vandområdeplan 3, som er i høring.

Kalundborg Kommune er i gang med at gennemføre nogle af indsatserne fra vandområdeplan 1 og 2. Det foregår ved at der indhentes tilbud på en indsats som så skal godkendes hos miljøstyrelsen. Projektet udføres herefter og der kan søges om at få penge tilbage for projektet hos miljøstyrelsen. Det er derfor vigtigt at indsatserne i vandområdeplan 1 og 2 videreføres i vandplanområdeplan 3, fordi ellers kan der ikke søges penge til indsatserne. Miljøstyrelsen har sagt til kommunerne, at de skal bede om at få indsatserne fra vandområdeplan 1 og 2 med over i vandområdeplan 3.

En udfordring for kystbyer i de kommende år kan blive havvandsstigninger grundet klimaforandringer. Dette kan give udfordringer med vandløb som udmunder i havet fordi stigende havniveau får havvandet til at løbe "baglæns ind i vandløbet" ved højvande. Dette kan i nogle tilfælde løses ved sluser mv. Vandområdeplanerne bestemmer hvilke vandløb som skal opnå "god økologisk tilstand". Dette kan i nogle tilfælde konflikte med ønske om at klimasikre bydele mod højt havniveau via fx sluser og diger. Det er vigtigt at Kommunerne gør opmærksom på denne problematik og at staten giver mulighed for undtagelsesbestemmelser ved klimasikring.

## Økonomiske konsekvenser

Ingen konsekvenser ved et høringssvar.